Crashopedija:Pravila i smjernice

Ovdje su navedena najosnovnija pravila i smjernice kojih se svaki suradnik u Crashopediji treba pridržavati.

## OSNOVNA PRAVILA

### Dostupnost sadržaja za uređivanje i komentiranje

Kao mjera zaštite od vanjskih štetnih uređivanja stranica, za neprijavljene su suradnike zaključane sve stranice Crashopedije i nije moguće komentirati njezin sadržaj.

Ako želite uređivati članke, upisati određenu informaciju i/ili komentirati, potrebno je otvoriti vlastiti profil u sustavu Fandoma (bez brige, besplatno je). Međutim, za sudjelovanje u ovome projektu, kao i u ostalim projektima Fandoma, morate biti stari najmanje 13 godina.

### Sadržaj i autorska prava

* Tekstualni sadržaj članaka uglavnom je preuzet sa srodnih te neovisnih enciklopedijskih projekata na temu serijala *Crash Bandicoot*.
* Velika većina medijskoga sadržaja objavljenoga ovdje sastoji se od slika i fotografija preuzetih iz srodnih zajednica.
* Sadržaj zajednice dostupan je pod licencom CC-BY-SA osim ako nije drugačije naznačeno.

### Otkrivanje radnje

Otkrivanje radnje (*eng. spoiler*) odnosi se na svaki podatak koji bi mogao pokvariti nečiji doživljaj igranja igre, priče, čitanja stripa, gledanja filma, i slično. Na primjer, informacije o tomu tko pobjeđuje u bitci, a tko umire može pokvariti doživljaj priče o ratu između dobra i zla. Sve što se tiče zapleta ili iznenađenja moglo bi se smatrati otkrivanjem radnje.

Dopušteno je u Crashopediji otkrivati radnju djela jedino onda kada videoigra ili drugi povezani medij bude službeno objavljen.

Kako se na glavnoj stranici već nalazi opće upozorenje o otkrivanju radnje, nema potrebe za dodatnim isticanjem upozorenja u pojedinačnim člancima u kojima se otkriva radnja djela.

### Osobni profili

Osobni profil jedino je mjesto gdje suradnik ima pravo na svoj kućni red, pod uvjetom kako neće kršiti zadane smjernice zajednice i neće naštetiti ugledu Crashopedije.

U njima suradnik može pisati tekstove za buduće članke ili za vježbanje uređivanja stranica, dodati (samo)promidžbene materijale, obožavateljske uratke, videozapise s vanjskih stranica po svojoj želji, itd.

## PONAŠANJE

Za kvalitetnu i uspješnu suradnju, svaki pojedini suradnik dužan je poštivati ostale suradnike. Budite pristojni, obzirni i ljubazni, te pristupajte temama ozbiljno, objektivno i odgovorno. Za pitanja ili pomoć obratite se nekomu od aktivnih suradnika ili cijeloj zajednici.

### Prevencija štete

Bilo kakvo štetno djelovanje preventivno se sprječava privremenom (vremenski ograničenom) ili trajnom blokadom počinitelja.

Privremena blokada suradnika može se, uz prethodna upozorenja, primijeniti u slučaju uređivačkoga rata, postavljanja obožavateljskoga i (samo)promidžbenoga sadržaja izvan okvira osobnih profila, te beskonačnih i besciljnih sporova/svađa.

Trajna blokada primjenjuje se za unos besmislica, ponavljanje prekršaja, kao i za najteže prekršaje: zlonamjerne napade protiv pojedinih članova ili cjelokupne zajednice (provokacija, vrijeđanje, ogovaranje, huškanje, prijetnja, javno izlaganje stvarnoga identiteta suradnika), te unos neprimjerenoga i ujedno zabranjenoga sadržaja.

## STIL I JEZIK

### Stil pisanja

* Obvezno kategorizirajte članke.
* Pišite članke u trećem licu.
	+ Nikada ne pišite riječ *„ti”* ili *„vi”* kada se opisuju radnje u igarama. Umjesto toga rabi se riječ *„igrač”*.
* Kada citirate tekst, obvezno rabite navodnike.
* **Podebljana slova** rabite jedino za naziv članka na početku uvodne rečenice i/ili riječi vezane za njega.
* *Ukošena slova* rabite za nazive medija i umjetničkih djela, neprilagođene tuđice, te kratice jezika i odrednica.
* Ne rabite VELIKA SLOVA, osim ako su stilizirani nazivi i naslovi u pitanju.

Poravnanje sadržaja stranice nije obvezno, ali preporučuje se radi urednosti sadržaja. Za to možete u uređivaču kôda (*Source Editor*) rabiti ovaj kôd: `<div style="text-align:justify;">`.

### Odlomak „Zanimljivosti”

Ovaj odlomak uključuje pojedinosti koje nisu značajne ili ključne za djelo i ne uklapaju se na druga mjesta u članku, ali su vrijedne spomena. Te informacije moraju biti istinite i provjerene, jednako kao i sami članci.

Odlomak „Zanimljivosti” ima ulogu završnoga odlomka članka, kojega treba smjestiti prije odlomaka „Vanjske poveznice” i „Izvori”.

### Prijevod tekstova

Prijevod je najsloženiji dio uređivanja Crashopedije, s obzirom na to kako niti jedna od igara serijala *Crash Bandicoot* nije uopće službeno lokalizirana na hrvatski jezik. Iako se u većoj mjeri rabe njihovi izvorni oblici (što zbog ustaljenosti, što zbog neizvedivosti prijevoda), neka su imena i nazivi ipak djelomice ili u potpunosti pohrvaćeni.

Kada prevodite tekst, možete si pomoći strojnim prevoditeljem, ali nastojite ga prilagoditi u duhu hrvatskoga jezika, kako strojni prijevodi ne pružaju dovoljno pouzdane rezultate.

Nastojite izbjegavati unos tuđica za koje postoje adekvatni (i priznati) hrvatski prijevodi/izvedenice ili posuđenice. Ovo se ne odnosi na imena i nazive zadržane iz prethodno spomenutih razloga, kao i na neprilagođenice.

## DJELOKRUG

Crashopedija ima za cilj biti sveobuhvatnim izvorom informacija za obožavatelje *Crasha Bandicoota*.

Iako se prvenstveno usredotočuje na kanon i igrivost serijala, uza sve ostalo što je potrebno za dopunu takvoga fokusa, Crashopedija također uključuje nekanonski sadržaj, ali ne i sve moguće vezano uz serijal, poput obožavateljskih uradaka (s iznimkom osobnih profila) i promotivne robe (ukrasni pribor, figure, odjeća, itd.).

### Informacije o stvarnim subjektima

U člancima o stvarnim osobama, tvrtkama i ostalim povezanim subjektima, što jesu (bili) uključeni u razvoj serijala, dovoljno je upisati sažete informacije.

### Što nije Crahsopedija?

Kako ne bi došlo do nesporazuma, **Crashopedija nije**:

* **mjesto za raspravu** o igrama ili temama u njima koje nisu značajne za poboljšanje samoga projekta (npr. teorije, pretpostavke, zahtjevi za pomoć s igrama, itd.), a o čemu se može raspravljati negdje drugdje, kao što su to društvene mreže i forumi,
* **neselektivna zbirka informacija**: sadržaj mora imati praktičnu i enciklopedijsku vrijednost,
* **cenzurirana**: unatoč tomu što su djeca i mladež ciljana demografska skupina serijala *Crash Bandicoot*, može postojati potencijalno uvredljiv sadržaj koji neće biti cenzuriran, ali koji je službeno sastavni dio serijala.

### Što je zabranjeno objavljivati?

Crashopedija izričito zabranjuje unos bilo čega što uopće nema veze i doticaja s temom projekta, kao i stvari koje mogu izazivati napetosti među suradnicima, što se posebno odnosi na osjetljive društvene i političke teme, neprimjereno izražavanje (teško psovanje, osobni napadi), te seksualno konotirani sadržaj.